Dadhi
Dadhi (nomen Sanscriticum: scriptura devanagari दधि) est iogurtum sicut in India fieri solet. In India hodierna dadhi vel iogurtum e lacte boum, caprarum, bubalorum provenit. Linguis vernacularibus Indicis iogurtum Hindice दही dahī, Tamulice தயிர் tayir appellatur. Dadhi ope bacteriorum Lactococci lactis, Streptococci diacetylactis, S. cremoris aliorumque producitur, atque interdum ope specierum quae ad iogurtum traditionis Turcici seu Bulgarici adhibentur (Lactobacilli delbrueckii subsp. bulgarici et Streptococci thermophili. Lingua Sanscrita dadhi iam millennio II a.C.n. carminibus Rigvedae saepe commemoratur, postea et libris classicis medicis Carakasaṃhitā (fortasse saeculi III) et Suśrutasaṃhitā (fortasse saeculi IV) necnon carmine didactico Aṣtāngahṛdayasaṃhitā (fortasse saeculi VI). Dadhi in fabula populari Buddhistica quadam, in Jātaka servata, refertur, ubi cibus nutritivus salutarisque necnon magicus esse praetenditur. Religione Hinduica dadhi in mixtura rituali pañcagavya ("quinque producta bovina") et categoria mythica pañcāmṛta ("quinque alimenta immortalia") comprehenditur; religione Iainorum inter quattuor lacticinia enumeratur.